**Sinteză Raport Prioritatea 7 Asistență Tehnică**

Evaluarea prezentată în acest raport are ca obiectiv furnizarea de informații menite să sprijine Autoritatea de Management în realizarea evaluării intermediare (mid-term review), conform articolului 18 din Regulamentul Cadru 1060/2021, în vederea îmbunătățirii Programului Regional Sud-Est și a procesului de implementare a acestuia.

Analiza se concentrează pe patru criterii de evaluare – relevanță, eficacitate, coerență externă și eficiență – și oferă concluzii și recomandări utile pentru Autoritatea de Management și alte părți interesate, cu scopul optimizării sprijinului acordat în intervenții similare, într-un context socio-economic aflat într-o continuă transformare.

Evaluarea acoperă intervențiile corespunzătoare Priorității 4 – O regiune cu emisii reduse de carbon și se referă la perioada de implementare cuprinsă între data aprobării programului, 21 octombrie 2022, și 31 decembrie 2024.

Din punct de vedere teritorial, evaluarea include întregul areal al Regiunii de Dezvoltare Sud-Est, respectiv județele Brăila, Buzău, Constanța, Galați, Tulcea și Vrancea, inclusiv zona Deltei Dunării.

Metodologia aplicată, construită în jurul celor șase întrebări de evaluare din caietul de sarcini, a utilizat o combinație echilibrată de metode și instrumente: analiză documentară, interviuri, sondaje, grupuri de discuție, ateliere de lucru, studii de caz, paneluri de experți și metode cantitative pentru analiza progresului în implementare.

Procesul de evaluare a fost afectat de constrângeri de timp, disponibilitatea redusă a beneficiarilor și incidența redusă a proiectelor. Majoritatea proiectelor evaluate sunt fie etapizate din perioada anterioară de programare, fie noi dar aflate în faze incipiente, ceea ce a limitat analiza la țintele asumate, în absența unor rezultate efective generate de lipsa contractelor finalizate.

Programul Regional Sud-Est (PRSE) 2021–2027, alături de celelalte șapte programe regionale, marchează o premieră în cadrul Acordului de Parteneriat dintre România și Uniunea Europeană, fiind pentru prima dată gestionat la nivel regional în cadrul Politicii de Coeziune. Scopul PRSE este de a susține creșterea competitivității economice regionale și de a îmbunătăți condițiile de viață ale comunităților locale, prin sprijinirea dezvoltării mediului de afaceri, a infrastructurii și serviciilor, contribuind la reducerea disparităților intraregionale și promovarea unei dezvoltări durabile.

Prioritatea 7 – Asistență Tehnică din cadrul Programului Regional Sud-Est 2021–2027 are rolul de a susține buna funcționare a programului și de a ajuta autoritățile și beneficiarii să acceseze și să gestioneze eficient fondurile europene. Prin această prioritate se finanțează activități precum instruirea personalului, dezvoltarea de documente strategice, studii, campanii de informare și digitalizarea proceselor administrative. Scopul este ca finanțările europene să fie implementate cât mai eficient și transparent, contribuind astfel la dezvoltarea regiunii.

Bugetul total alocat pentru această prioritate este de aproximativ 62,7 milioane euro. Din această sumă, peste 38 milioane euro FEDR au fost contractați prin două proiecte majore: unul finalizat, derulat în perioada 2022–2023, și unul aflat în derulare pentru perioada 2024–2025. Aceste proiecte sprijină activitatea Agenției pentru Dezvoltare Regională Sud-Est, acoperind cheltuieli administrative, activități de informare, sesiuni de formare pentru beneficiari, precum și realizarea de studii și documente strategice necesare pentru implementarea eficientă a Programului Regional.

Evaluarea intermediară, desfășurată în perioada decembrie 2024 – martie 2025, a analizat relevanța, coerența, eficiența și mecanismele de implementare ale Priorității 7, utilizând metode de cercetare calitativă și cantitativă (analiză documentară, sondaje, interviuri, focus grupuri, studii de caz).

Concluziile arată că intervențiile finanțate au avut un impact pozitiv, contribuind la creșterea capacității administrative atât la nivelul Autorității de Management, cât și în rândul beneficiarilor. Finanțarea posturilor cheie, elaborarea de proceduri, digitalizarea unor procese, sesiuni de instruire și funcționarea Help-desk-ului au sprijinit eficientizarea activităților de coordonare, monitorizare și control.

Evaluarea a confirmat că sprijinul acordat este bine adaptat nevoilor Autorității de Management și ale beneficiarilor. Totuși, complexitatea procedurilor administrative și lipsa personalului specializat, inclusiv a evaluatorilor, au afectat eficiența unor procese-cheie, precum evaluarea și contractarea proiectelor. Aceste dificultăți evidențiază nevoia unor proceduri mai clare și mai bine coordonate, care să contribuie la îmbunătățirea capacității de absorbție a fondurilor.

În același timp, au fost identificate o serie de dificultăți persistente semnalate de beneficiari, cum ar fi birocrația percepută ca excesivă de beneficiari (ex. solicitarea acelorași documente în etape diferite), dificultăți în utilizarea platformei MySMIS (încărcări redundante, lipsa unor funcționalități intuitive), lipsa de predictibilitate a apelurilor, capacitatea administrativă redusă a unor UAT-uri mici și mijlocii, precum și rigiditatea mecanismelor financiare, în special în ceea ce privește rambursările.

Printre recomandările cheie formulate se numără: simplificarea procedurilor administrative, optimizarea funcționalităților digitale ale platformei MySMIS, introducerea unor metode mai eficiente de verificare a cheltuielilor adaptate în funcție de riscuri, extinderea sprijinului personalizat pentru UAT-uri mici și mijlocii, diversificarea sesiunilor de instruire, crearea unor mecanisme flexibile de comunicare între Autoritatea de Management, beneficiari și consultanți, precum și scurtarea perioadei de evaluare și contractare, inclusiv prin mobilizarea de resurse suplimentare în perioadele aglomerate și prin crearea unor echipe proprii de evaluatori, cu accent pe dezvoltarea competențelor în domeniile unde există deficit pe piață și fidelizarea personalului implicat în evaluare.

Implementarea acestor măsuri va contribui la reducerea poverii administrative, îmbunătățirea cooperării instituționale și creșterea eficienței programului. Fondurile alocate pentru asistență tehnică susțin astfel nu doar funcționarea eficientă a programului, ci și dezvoltarea unui parteneriat funcțional între instituțiile publice și beneficiari pentru atingerea obiectivelor regionale în perioada 2021–2027.